*****

ΚΑΝΟΝΙΣΜΟΣ (ΕΟΚ) αριθ. 2064/90 ΤΗΣ ΕΠΙΤΡΟΠΗΣ

της 17ης Ιουλίου 1990

για την επιβολή προσωρινού δασμού αντιντάμπινγκ στις εισαγωγές σωληνωτών λαμπτήρων βολφραμίου-αλογόνων καταγωγής Ιαπωνίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως το άρθρο 11,

Μετά από διαβούλευση στο πλαίσιο της συμβουλευτικής επιτροπής όπως προβλέπεται από τον εν λόγω κανονισμό,

Εκτιμώντας ότι:

Α. ΔΙΑΔΙΚΑΣΙΑ

(1) Τον Μάρτιο 1989, η Επιτροπή έλαβε καταγγελία την οποία υπέβαλε η ομάδα σύνδεσης των βιομηχανιών μηχανικού, ηλεκτρικού και ηλεκτρονικού υλικού (Orgalime), εξ ονόματος των παραγωγών των οποίων η παραγωγή αποτελεί κατ' ουσία το σύνολο της κοινοτικής παραγωγής λαμπτήρων βολφραμίου-αλογόνων. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ όσον αφορά το προϊόν αυτό καταγωγής Ιαπωνίας και ως προς τη σημαντική ζημία που προέκυψε, τα οποία θεωρήθηκαν επαρκή για να δικαιολογήσουν την κίνηση διαδικασίας.

Κατά συνέπεια, η Επιτροπή γνωστοποίησε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα σωληνωτών λαμπτήρων βολφραμίου-αλογόνων (οι οποίοι στο εξής καλούνται λαμπτήρες ΣΒΑ), που υπάγονται στον κωδικό ΣΟ ex 8539 21 91, καταγωγής Ιαπωνίας, και άρχισε έρευνα.

(2) Η Επιτροπή ενημέρωσε επίσημα για το θέμα αυτό τους εξαγωγείς και εισαγωγείς που είναι γνωστό ότι ενδιαφέρονται, καθώς και τους αντιπροσώπους της χώρας εξαγωγής και τους καταγγέλλοντες και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

Ορισμένοι εξαγωγείς και εισαγωγείς και όλοι οι κοινοτικοί παραγωγοί που εκπροσωπεί ο καταγγέλλων γνωστοποίησαν γραπτώς τις απόψεις τους. Επίσης, υποβλήθηκαν παρατηρήσεις εκ μέρους των Syndicat des industries de l'eclairage electrique et de la regulation de trafic στη Γαλλία, Associazione nazionale industrie elettrotecniche ed elettroniche στην Ιταλία και European Lighting Council στο Βέλγιο.

(3) Η έρευνα ως προς την ύπαρξη ντάμπινγκ κάλυψε την περίοδο από 1ης Ιουλίου 1988 μέχρι 30 Ιουνίου 1989 (περίοδος έρευνας).

(4) Η Επιτροπή ζήτησε και επαλήθευσε κάθε πληροφορία που θεωρεί αναγκαία για τον προκαταρκτικό προσδιορισμό και πραγματοποίησε έρευνες στις εγκαταστάσεις των εξής:

α) Κοινοτικοί παραγωγοί:

- Osram GEC Ltd, Wembley, Ηνωμένο Βασίλειο,

- Osram GmbH, Μόναχο, Ομοσπονδιακή Δημοκρατία της Γερμανίας και θυγατρικές πωλήσεων στη Γερμανία, Γαλλία και Ιταλία,

- Philips Lightin BV, Eindhoven, Κάτω Χώρες και θυγατρικές πωλήσεων στη Γαλλία, τις Κάτω Χώρες και την Ιταλία,

- Thorn LIghting Ltd, Enfield, Ηνωμένο Βασίλειο.

β) Ιάπωνες παραγωγοί/εξαγωγείς:

- Iwasaki Electric Co Ltd, Τόκιο,

- Phoenix Electric Co Ltd, Kasal-City,

- Sigma Corporation, Himeji City.

γ) Ιάπωνες εξαγωγείς:

- Fuji Electric Lamp Industrial Co Ltd, Τόκιο,

- Miyakawa Corporation, Τόκιο.

(5) Η Επιτροπή ζήτησε και έλαβε λεπτομερείς γραπτές και προφορικές παρατηρήσεις από τους κοινοτικούς παραγωγούς που εκπροσωπεί ο καταγγέλλων, τους εξαγωγείς που κατονομάζονται και ορισμένους εισαγωγείς και επαλήθευσε τις πληροφορίες που περιείχαν οι παρατηρήσεις αυτές στο βαθμό που έκρινε αναγκαίο.

(6) Η Toshiba lighting and Technology Corporation αποφάσισε να μην απαντήσει στο ερωτηματολόγιο της Επιτροπής.

(7) Η Ushio Inc. ισχυρίστηκε ότι δεν εξήγαγε λαμπτήρες ΣΒΑ φωτισμού στην Κοινότητα.

(8) Η Matsushita Electronica Corporation και η Hitachi Ltd υποστήριξαν ότι δεν είχαν εξάγει το εν λόγω προϊόν στην Κοινότητα κατά την περίοδο αναφοράς.

(9) Η Nagata Co. Ltd απάντησε μεν στο ερωτηματολόγιο της Επιτροπής δεν δέχθηκε όμως τη διεξαγωγή έρευνας εκ μέρους της Επιτροπής στους επαγγελματικούς της χώρους. Συνεπώς, δεν ελήφθη υπόψη η απάντησή της εταιρείας αυτής.

Β. ΥΠΟ ΕΞΕΤΑΣΗ ΠΡΟΪΟΝ

α) Ορισμός του προϊόντος

(10) Τα προϊόντα που αφορά η διαδικασία είναι σωληνωτοί λαμπτήρες βολφραμίου-αλογόνων που υπερβαίνουν τα 100 Volt, 100 Watt ή περισσότερο, με διπλούς κάλυκες R7, που χρησιμοποιούνται για φωτισμό και υπάγονται στον κωδικό ΣΟ ex 8539 21 91. Τα κύρια στοιχεία τους είναι ο σωλήνας με χαλαζία, το νήμα βολφραμίου, το αέριο και οι δύο κάλυκες.

β) Ομοειδές προϊόν

(11) Οι λαμπτήρες ΣΒΑ παράγονται στην Κοινόιτητα, σε διαφορετικούς τύπους, ανάλογα με τα Watt. Ωστόσο, επειδή όλοι αυτοί οι τύποι έχουν την ίδια βασική εφαρμογή και την ίδια βασική λειτουργία, δηλαδή εσωτερική ή εξωτερική φωταγώγηση, ανεξάρτητα από το μέγεθος και την ισχύ τους και είναι δυνατόν, σε ανάλογο βαθμό, να χρησιμοποιηθούν, εναλλακτικά, πρέπει να θεωρηθεί ότι όλη η σειρά αυτή αποτελεί ενιαία κατηγορία προϊόντων. Διαπιστώθηκε ότι οι ιάπωνες παραγωγοί/εξαγωγείς προσφέρουν την ίδια σειρά τύπων και τα βασικά τεχνικά και φυσικά χαρακτηριστικά τους είναι όμοια.

Το γεγονός ότι οι τύποι λαμπτήρων που πωλούνται στην Ιαπωνία διαφέρουν ως προς τα Volt ή ότι οι τύποι λαμπτήρων της Ιαπωνίας που πωλούνται στην Ιαπωνία ή εξάγονται στην Κοινότητα περιέχουν στοιχεία, για παράδειγμα το νήμα, το οποίο διαφέρει κατά κάποιο τρόπο από το νήμα των τύπων λαμπτήρων που παράγονται και πωλούνται από τους εν λόγω παραγωγούς της Κοινότητας, δεν επηρεάζει την ομοιότητα της τεχνολογίας που εφαρμόζεται κατά την παραγωγή και τον ταυτόσημο χαρακτήρα των βασικών φυσικών κα τεχνικών χαρακτηριστικών.

Συνεπώς, η Επιτροπή θεωρεί ότι οι λαπτήρες ΣΒΑ με κάλυκες R7 που παράγονται και πωλούνται από κατασκευαστές της Κοινότητας και αποτελούν ενιαία κατηγορία προϊόντος συνιστούν ένα προϊόν το οποίο ομοιάζει καθόλα με το προϊόν που εισάγεται από την Ιαπωνία κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88.

(12) Ορισμένοι εξαγωγείς υποστήριξαν ότι υπάρχουν δύο χωριστές αγορές στην Κοινότητα, βάσει της ποιότητας των προϊόντων: αφενός, μια αγορά τελικού χρήστη «υψηλής τάξης», στην οποία οι κατασκευαστές της Κοινότητας πωλούν το μεγαλύτερο τμήμα της παραγωγής τους και, αφετέρου, μια μαζική αγορά προϊόντων χαμηλής τιμής, στην οποία ασκούν δραστηριότητες οι ιάπωνες εξαγωγείς.

Ωστόσο, από την έρευνα της Επιτροπής αποκαλύφθηκε ότι δεν υπήρχαν σημαντικές ποιοτικές διαφορές, μεταξύ των λαμπτήρων ΣΒΑ που παράγονται στην Κοινότητα και αυτών που πωλούνται στην Ιαπωνία ή εισάγονται στην Κοινότητα, τόσο σημαντικές ώστε τα προϊόντα αυτά να διαφέρουν μεταξύ τους. Επιπλέον διαπιστώθηκε ότι οι ιάπωνες και κοινοτικοί κατασκευαστές πωλούσαν όμοια προϊόντα στην ίδια κοινοτική αγορά. Οι ιάπωνες πωλούσαν κυρίως σε διανομείς ενώ η κοινοτική βιομηχανία πωλούσε περισσότερο σε εξουσιοδοτημένους πωλητές. Επίσης, και οι δύο πωλούσαν σε « κατασκευαστές εξαρτημάτων». Δεν συνάγεται λοιπόν από το γεγονός αυτό ότι οι διαφορετικού είδους πελάτες και, συνεπώς, τα προϊόντα και οι αγορές διαφέρουν.

γ) Πεδίο έρευνας

(13) Ορισμένοι εξαγωγείς ισχυρίστηκαν ότι η καταγγελία δεν περιείχε ισχυρισμούς για την ύπαρξη ντάμπινγκ ή ζημίας όσον αφορά τους λαμπτήρες ΣΒΑ κάτω των 200 Watt ή άνω των 500 Watt. Πρέπει να σημειωθεί ότι η καταγγελία καθώς και η ανακοίνωση για την έναρξη διαδικασίας αναφέρονται ρητά στους λαμπτήρες ΣΒΑ κάθε τύπου των 100 Watt και άνω. Επιπλέον, τα αποδεικτικά στοιχεία που περιέχονταν στην καταγγελία σχετικά με την πρακτική ντάμπινγκ αφορούσαν τους τύπους λαμπτήρων μεταξύ 200 και 500 Watt, επειδή θεωρούνται ότι αντιπροσωπεύουν το μεγαλύτερο μέρος όλων των λαμπτήρων της σειράς που καλύπτει η καταγγελία. Επιπλέον, τα προσκομιζόμενα αποδεικτικά στοιχεία αφορούσαν την υλική ζημία ή την απειλή ζημίας καλύπτοντας ολόκληρη τη σειρά λαμπτήρων ΣΒΑ των 100 Watt και άνω. Για τους ανωτέρω αναφερόμενους λόγους, η Επιτροπή είναι της γνώμης ότι το πεδίο έρευνας δεν πρέπει να περιοριστεί στους λαμπτήρες μεταξύ 200 και 500 Watt.

Γ. ΝΤΑΜΠΙΝΓΚ

α) Κανονική αξία

i) Εγχώριες τιμές

(14) Όλοι οι παραγωγοί/εξαγωγείς τους οποίους αφορούσε η έρευνα ανέφεραν περιορισμένο αριθμό εγχωρίων πωλήσεων λαμπτήρων ΣΒΑ. Η Επιτροπή, προκειμένου να προσδιορίσει κατά πόσο οι εγχώριες πωλήσεις είναι δυνατόν να θεωρηθούν αρκετά αντιπροσωπευτικές για να ληφθούν ως βάση για την κανονική αξία, καθόρισε, σε προηγούμενες περιπτώσεις, ότι οι εγχώριες πωλήσεις συγκρίσιμων τύπων πρέπει να αποτελούν τουλάχιστον το 5 % κατ' όγκον των ποσοτήτων που εξήχθησαν στην Κοινότητα. Η πρακτική αυτή εφαρμόστηκε ώστε να διασφαλίζεται η νομική βεβαιότητα στις περιπτώσεις που οι εγχώριες πωλήσεις είναι μικρότερες σε σχέση με τις εξαγωγές. (15) Διαπιστώθκε ότι, κατά την περίοδο της έρευνας, μόνο μία εταιρεία είχε πωλήσει από τους τύπους λαμπτήρων στην εγχώρια αγορά σε ποσότητες που υπερέβαιναν κατά 5 % τις ποσότητες που εξάγονται στην Κοινότητα. Ωστόσο, η εταιρεία αυτή πρόβαλε το επιχείρημα ότι ο αριθμός των λαμπτήρων που έχουν πωληθεί στην εγχώρια αγορά έπρεπε να προσαρμοστεί προς τα κάτω, αφαιρώντας τις ποσότητες που έχουν ορισμένες «αρνητικές συναλλαγές», οι οποίες είχαν σαν αποτέλεσμα τη μείωση του αριθμού των λαμπτήρων που είχαν πωληθεί στην εγχώρια αγορά σε επίπεδα μόλις κατώτερα του 5 % των ποσοτήτων που εξήχθησαν. Στις «αρνητικές συναλλαγές» , η εν λόγω εταιρεία περιέλαβε πολλές περιπτώσεις κατά τις οποίες οι πωλήσεις που πραγματοποιήθηκαν κατά κατά τις συνήθεις συναλλαγές ακυρώθηκαν ή αναβλήθηκαν για διάφορους λόγους. Μεταξύ αυτών αναφέρονται λάθη, επιστροφή εμπορευμάτων λόγω κακής ποιότητας, ακύρωση παραγγελιών, μεταφορά πωλήσεων από μια περίοδο σε άλλη. Ωστόσο, στις περισσότερες από τις περιπτώσεις αυτές, οι εν λόγω πωλήσεις είχαν πραγματοποιηθεί άνευ όρων και, συνεπώς, αποτελούσαν αντικείμενο ισχυρισμού. Κατά συνέπεια, η Επιτροπή θεώρησε ότι, σύμφωνα με τον ισχυρισμό, ο χαρακτήρας των «αρνητικών συναλλαγών» δεν ήταν τέτοιος ώστε να μην είναι αναξιόπιστες οι εν λόγω πωλήσεις και ότι αντικατόπτριζαν τους συνήθεις όρους προσφοράς και ζήτησης στην Ιαπωνία. Ως εκ τούτου θεωρήθηκε ότι οι εγχώριες πωλήσεις των δύο εν λόγω τύπων αντιπροσώπευαν περισσότερο από 5 % του όγκου των τύπων αυτών που εξάγονται στην Κοινότητα και ότι, συνεπώς, επωλούντο σε επαρκή ποσότητα ώστε να υπάρχει στην Ιαπωνία βιώσιμη αγορά για τους δύο εν λόγω τύπους λαμπτήρων ΣΒΑ. Αποτελούν λοιπόν την κατάλληλη βάση για τον προσδιορισμό της κανονικής αξίας.

(16) Προβλήθηκε ο ισχυρισμός ότι οι ποσότητες των δύο προαναφερόμενων τύπων που είχαν πωληθεί στην Ιαπωνία ήταν πολύ μικρές σε σχέση με το σύνολο των ποσοτήτων που εξήχθησαν στην Κοινότητα και ότι η ζήτηση στην Ιαπωνία για λαμπτήρες ΣΒΑ ήταν περιορισμένη και ανομοιογενής. Επίσης, ορισμένοι εξαγωγείς αμφισβήτησαν την αντιπροσωπευτικότητα των τιμών που επιβάλλονται για τους δύο εν λόγω τύπους.

(17) Η Επιτροπή είναι της γνώμης ότι οι εγχώριες πωλήσεις πρέπει να συγκρίνονται με τις εξαγωγές στην Κοινότητα για κάθε τύπο χωριστά και όχι βάσει του συνόλου των πωλήσεων, κυρίως επειδή, λόγω των ιδιαιτεροτήτων του προϊόντος, πρέπει να υπολογίζεται διαφορετική κανονική αξία για κάθε τύπο. Το γεγονός ότι η ζήτηση λαμπτήρων ΣΒΑ στην Ιαπωνία είναι περιορισμένη και ανομοιόμορφη δεν αποτελεί επαρκή λόγο για να θεωρηθούν οι πωλήσεις που πραγματοποιούνται και οι τιμές που επιβάλλονται στην ιαπωνική αγορά ως αντιπροσωπευτικές εφόσον αποδειχθεί ότι, τουλάχιστον για ορισμένους τύπους, έχει επιτευχθεί το προαναφερόμενο όριο του 5 %. Τέλος η Επιτροπή σημειώνει ότι τα επίπεδα τιμών στα οποία πραγματοποιήθηκαν οι πωλήσεις αυτές στην Ιαπωνία επιβεβαιώθηκαν βάσει τιμοκαταλόγων και πραγματικών τιμών άλλων ιαπώνων παραγωγών, οι οποίοι δεν εξήγαγαν στην Κοινότητα και των οποίων οι εγχώριες πωλήσεις υπερέβαιναν κατά πολύ τις εγχώριες πωλήσεις της εν λόγω εταιρείας. Κατά συνέπεια, η Επιτροπή κατέληξε στο συμπέρασμα ότι τα αποτελέσματα της εφαρμογής του ορίου του 5 % ευθυγραμμίζονται πλήρως με τη σημερινή κατάσταση όσον αφορά τις εγχώριες τιμές κατά την περίοδο έρευνας και ότι οι εγχώριες τιμές των δύο τύπων αποτελούν εύλογη βάση σύγκρισης με τις τιμές εξαγωγής στην Κοινότητα.

(18) Επειδή οι εγχώριες πωλήσεις δύο τύπων υπερέβαιναν κατά 5 % τις ποσότητες που εξήχθησαν στην Κοινότητα, η Επιτροπή καθόρισε, για το μοναδικό παραγωγό/εξαγωγέα, την κανονική αξία των δύο εν λόγω τύπων με βάση το σταθμισμένο μέσο όρο της εγχώριας τιμής όλων των πωλήσεων των τύπων αυτών σε ανεξάρτητους πελάτες.

(19) Διαπιστώθηκε ότι δύο άλλοι παραγωγοί/εξαγωγείς δεν πωλούσαν εγχωρίως κανένα τύπο λαμπτήρων ΣΒΑ σε ποσότητα που να προσεγγίζει το 5 % των ποσοτήτων που εξήχθησαν στην Κοινότητα. Για τους δύο τύπους που αναφέρονται στο σημείο 18, τους οποίους εξήγαγαν οι δύο παραγωγοί/εξαγωγείς στην Κοινότητα, η κανονική αξία καθορίστηκε σύμφωνα με το άρθρο 2 παράγραφος 3 στοιχείο α) του κανονισμού (ΕΟΚ) αριθ. 2423/88, δηλαδή βάσει της τιμής που πράγματι καταβάλλεται κατά τις συνήθεις συναλλαγές για ομοειδές προϊόν που προορίζεται για κατανάλωση στην Ιαπωνία. Οι τιμές αυτές αναφέρονται στο εν λόγω σημείο 18.

ii) Κατασκευασμένη κανονική αξία

αα) Για πωλήσεις με ίδιο εμπορικό σήμα

(20) Στην περίπτωση που τύποι λαμπτήρων συγκρίσιμοι με αυτούς που είχαν πωληθεί για εξαγωγή δεν επωλούντο ή δεν επωλούντο σε αρκετές ποσότητες (δηλαδή λιγότερο από 5 % της εξαγόμενης ποσότητας) κατά την περίοδο αναφοράς, η Επιτροπή προσδιόρισε την κανονική αξία βάσει κατασκευασμένης αξίας. Οι κατασκευασμένες αξίες υπολογίστηκαν λαμβάνοντας κάθε κόστος, σταθερό και μεταβλητό, στη χώρα καταγωγής, των υλικών και της κατασκευής συν τις δαπάνες πώλησης και τις διοικητικές και άλλες γενικές δαπάνες (ΠΓΔ) συν ένα εύλογο περιθώριο κέρδους. Τα ποσά που πραγματοποιήθηκαν στις κατασκευασμένες αξίες για τις ΠΓΔ και τα κέρδη ήταν, για τον παραγωγό/εξαγωγέα που επωλούσε αντιπροσωπευτικές ποσότητες των δύο τύπων λαμπτήρων στην Ιαπωνία, οι σταθμισμένοι μέσοι όροι των ποσών τα οποία είχε δαπανήσει και του κέρδους που είχε πραγματοποιήσει αυτός ο παραγωγός/εξαγωγέας, μέσω των εγχωρίων πωλήσεων αυτών των δύο τύπων λαμπτήρων. Όσον αφορά τον άλλο παραγωγό/εξαγωγέα, ο οποίος δεν επώλησε στην εγχώρια αγορά κανένα τύπο λαμπτήρων, τα ποσά αυτά υπολογίστηκαν με αναφορά στο σταθμισμένο μέσο όρο των ποσών που δαπάνησε και του κέρδους που πραγματοποίησε ο παραγωγός/εξαγωγέας και πωλούσε το εν λόγω προϊόν στην εγχώρια αγορά του.

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 183 της 20. 7. 1989, σ. 9.

(21) Ένας εξαγωγέας ισχυρίστηκε ότι, κατά κύριο λόγο, πωλούσε εγχωρίως σε εξουσιοδοτημένους πωλητές, ενώ εξήγαγε σε διανομείς. Ο εξαγωγέας ισχυρίστηκε ότι έπρεπε να γίνει κάποια προσαρμογή προκειμένου να ληφθεί υπόψη η διαφορά επιπέδου εμπορίου μεταξύ των εγχωρίων πωλήσεων και των εξαγωγών. Ωστόσο, επειδή δεν είχε αποδειχθεί ότι οι λειτουργίες των διανομέων διέφεραν από αυτές των εξουσιοδοτημένων πωλητών, και ότι οι διαφορές αυτές σαφώς προέκυπταν από τις πωλούμενες ποσότητες, από την πολιτική καθορισμού τιμών καθώς επίσης και από το υπόδειγμα τιμών που διαπιστώθηκε στην εγχώρια αγορά η Επιτροπή δεν συμφώνησε με το εν λόγω επιχείρημα.

(22) Ένας παραγωγός/εξαγωγέας ο οποίος δεν πραγματοποίησε επαρκείς εγχώριες πωλήσεις λαμπτήρων ΣΒΑ πρότεινε, η κανονική αξία να κατασκευαστεί με βάση τα έξοδα ΠΓΔ και το κέρδος που πραγματοποιείται από τις πωλήσεις του στην Ιαπωνία, διαφορετικού τύπου λαμπτήρα αλογόνων, που καλείται λαμπτήρας JD. Η εταιρεία προέβαλε το επιχείρημα ότι οι λαμπτήρες JD πρέπει να θεωρηθούν ομοειδή προϊόντα με τους λαμπτήρες ΣΒΑ τους οποίους αφορά η έρευνα. Επειδή επωλήθησαν λαμπτήρες ΣΒΑ στην ιαπωνική αγορά, η Επιτροπή είναι της γνώμης ότι ο λαμπτήρας JD, ο οποίος έχει διαφορετικά χαρακτηριστικά από τον εξαγόμενο λαμπτήρα ΣΒΑ, δεν αποτελεί ομοειδές προϊόν για εφαρμογή του άρθρου 2 παράγραφος 3 στοιχείο β) ii) του κανονισμού (ΕΟΚ) αριθ. 2423/88. Στο άρθρο αυτό εξηγείται με σαφήνεια η μέθοδος που εφαρμόζεται σε περιπτώσεις κατά τις οποίες ένας παραγωγός/εξαγωγέας δεν πωλεί εγχωρίως ή πωλεί περιορισμένες ποσότητες ομοειδούς προϊόντος κατά τις πωλήσεις του στην εγχώρια αγορά. Η κατασκευασμένη αξία, η οποία υπολογίζεται με τον τρόπο αυτό, περιλαμβάνει, επιπλέον του κόστους των υλικών κατασκευής, τα έξοδα ΠΓΔ και περιθώριο κέρδους. Το θέμα το οποίο τίθεται εν προκειμένω είναι ποια έξοδα και ποιο κέρδος θα ληφθούν υπόψη για το σκοπό αυτό. Στη συγκεκριμένη αυτή περίπτωση, το προαναφερόμενο άρθρο είναι σαφέστατο εφόσον αναφέρεται στα ποσά που δαπανούν και στα κέρδη που πραγματοποιούν από τις πωλήσεις ομοειδών προϊόντων άλλοι παραγωγοί ή εξαγωγείς στη χώρα καταγωγής. Επειδή ένας από τους εν λόγω παραγωγούς/εξαγωγείς πώλησε δύο από τους τύπους λαμπτήρων σε επαρκείς ποσότητες στην εγχώρια αγορά, η Επιτροπή ακολούθησε αυστηρά τις απαιτήσεις του κανονισμού και περιέλαβε στην κατασκευασμένη αξία των τύπων λαμπτήρων που δεν πωλήθηκαν σε αρκετές ποσότητες στην εγχώρια αγορά, τα ποσά που δαπάνησε και τα κέρδη που πραγματοποίησε άλλος παραγωγός κατά τις εγχώριες πωλήσεις λαμπτήρων ΣΒΑ.

(23) Ο άλλος παραγωγός/εξαγωγέας, ο οποίος επίσης πραγματοποίησε ανεπαρκείς πωλήσεις λαμπτήρων ΣΒΑ στην εγχώρια αγορά λαμπτήρων ΣΒΑ, πρότεινε ότι τα έξοδα ΠΓΔ και τα κέρδη που προκύπτουν από τις εξαγωγές λαμπτήρων ΣΒΑ έπρεπε να ληφθούν υπόψη για τον υπολογισμό της κατασκευσμένης αξίας. Η μέθοδος αυτή απορρίφθηκε επειδή, σύμφωνα με τις διατάξεις του άρθρου 2 παράγραφος 3 στοιχείο β) ii) του κανονισμού (ΕΟΚ) αριθ. 2423/88, η κατασκευασμένη αξία περιλαμβάνει έξοδα ΠΔΓ και κέρδη από επικερδείς πωλήσεις ομοειδών προϊόντων που πωλούνται στην εγχώρια αγορά και όχι, όπως πρότεινε η εταιρεία, ΠΓΔ και κέρδη που αφορούν εξαγωγές. Αυτός ο παραγωγός/εξαγωγέας, ελλείψει επαρκών εγχώριων πωλήσεων, βρίσκεται πράγματι στην ίδια κατάσταση με τον εξαγωγέα/παραγωγό που αναφέρεται στο σημείο 22. Κατά συνέπεια, η κατασκευασμένη αξία καθορίστηκε ακριβώς με τον ίδιο τρόπο γι' αυτούς τους δύο παραγωγούς/εξαγωγείς.

ββ) Για πωλήσεις σε πελάτες ΑΚΕ

(24) Όλοι οι ιάπωνες παραγωγοί/εξαγωγείς ισχυρίστηκαν ότι δεν πραγματοποίησαν πωλήσεις σε κατασκευαστές αναλόγου εξοπλισμού (ΚΑΕ) στην εγχώρια αγορά τους, ενώ οι εξαγωγές τους προς την Κοινότητα απευθύνονταν κατά κύριο λόγο σε πελάτες ΚΑΕ, ζήτησαν δε να χρησιμοποιηθεί διαφορετική κανονική αξία για τις πωλήσεις αυτές. Η Επιτροπή προκειμένου να καταλήξει στα προκαταρκτικά της συμπεράσματα, δέχτηκε ότι οι πελάτες αυτοί αναλαμβάνουν λειτουργίες παρόμοιες με αυτές των παραγωγών, οι οποίες διέφεραν από τις λειτουργίες άλλων κατηγοριών μη συνδεόμενων αγοραστών, καθώς και ότι οι διαφορετικές αυτές λεπτομέρειες προέκυπταν, για την εν λόγω αγορά, από τις ποσότητες που επωλούντο και το υπόδειγμα τιμών. Θεωρήθηκε ότι έπρεπε να γίνει εύλογη εκτίμηση των διαφορών που υπάρχουν μεταξύ των τιμών με το ίδιο εμπορικό σήμα και των τιμών ΚΑΕ, στην περίπτωση που οι πωλήσεις των τελευταίων απευθύνονται στην ιαπωνική αγορά. Έτσι, η Επιτροπή, κατασκευάζοντας τις κανονικές αξίες για σύγκριση με τις τιμές εξαγωγής ΚΑΕ, εφάρμοσε προσωρινά ποσοστό κέρδους που αντιστοιχούσε στο 50 % του κέρδους από εγχώριες πωλήσεις των εξαγωγέων με ίδιο εμπορικό σήμα ή, εάν ο εξαγωγέας δεν πραγματοποιούσε παρόμοιες πωλήσεις, στο 50 % του μέσου κέρδους που πραγματοποιεί ο μοναδικός εν λόγω παραγωγός/εξαγωγέας.

β) Τιμή εξαγωγής

(25) Όλοι οι παραγωγοί/εξαγωγείς εξήγαγαν στην Κοινότητα είτε άμεσα σε ανεξάρτητους πελάτες ή μέσω εμπορικής εταιρείας στην Ιαπωνία. Συνεπώς, οι τιμές εξαγωγής προσδιορίστηκαν με βάση τις τιμές που πράγματι καταβάλλονται ή που πρέπει να καταβάλλονται για λαμπτήρες ΣΒΑ που εξάγονται στην Κοινότητα σε ανεξάρτητους κοινοτικούς πελάτες ή ιαπωνικές εμπορικές εταιρείες.

Ε. ΣΥΓΚΡΙΣΗ

(26) Για να γίνει δίκαια σύγκριση μεταξύ της κανονικής αξίας και των τιμών εξαγωγής, έγινε προσαρμογή, σύμφωνα με το άρθρο 2 παράγραφοι 9 και 10 του κανονισμού (ΕΟΚ) αριθ. 2423/88, της τιμής εξαγωγής καθώς και της κανονικής αξίας όσον αφορά τις διαφορές που επηρεάζουν τη δυνατότητα σύγκρισης των τιμών.

(27) Όσον αφορά τις διαφορές των φυσικών χαρακτηριστικών, ζητήθηκε να γίνουν προσαρμογές για τις διαφορές μεταξύ εγχώριων τύπων λαμπτήρων και εξαγόμενων. Έγιναν προσαρμογές στις περιπτώσεις που ήταν δυνατόν να αποδειχθεί πλήρως η επίπτωση των διαφορών αυτών στις αξίες της αγοράς.

(28) Όσον αφορά τους μισθούς των πωλητών, πολλοί παραγωγοί/εξαγωγείς ισχυρίστηκαν ότι πραγματοποιήθηκαν δαπάνες για πωλητές, για τους οποίους δεν ήταν δυνατό να αποδειχθεί ότι ασχολούνταν πλήρως με δραστηριότητες άμεσης πώλησης. Συνεπώς, σε κάθε περίπτωση έγινε προσαρμογή εφόσον υποβλήθηκαν ικανοποιητικά αποδεικτικά στοιχεία.

(29) Ζητήθηκαν επίσης προσαρμογές για τη μεταφορά, τη διακίνηση και αποθεματοποίηση στην Ιαπωνία. Ωστόσο, διαπιστώθηκε ότι οι δαπάνες αυτές δεν αφορούσαν όλες άμεσα τις υπό εξέταση πωλήσεις. Συνεπώς, οι ζητούμενες προσαρμογές περιορίστηκαν μόνο στο τμήμα της δαπάνης που αφορούσε άμεσα τις υπό εξέταση πωλήσεις.

ΣΤ. ΠΕΡΙΘΩΡΙΟ ΝΤΑΜΠΙΝΓΚ

(30) Οι κανονικές αξίες συγκρίθηκαν με τις τιμές εξαγωγής για κάθε συναλλαγή. Μετά από την προκαταρκτική εξέταση διαπιστώνεται, βάσει των γεγονότων, η ύπαρξη πρακτικής ντάμπινγκ όσον αφορά λαμπτήρες καταγωγής Ιαπωνίας για όλους τους εξαγωγείς που αφορά η έρευνα, ενώ το περιθώριο ντάμπινγκ ισούται προς το ποσό κατά το οποίο η κανονική αξία, όπως καθορίστηκε, υπερβαίνει την τιμή εξαγωγής στην Κοινότητα.

(31) Τα περιθώρια ντάμπινγκ ποικίλλουν ανάλογα με τον εξαγωγέα και ο σταθμισμένος μέσος όρος των περιθωρίων, ως ποσοστό των τιμών cif, έχει ως εξής:

- Iwasaki Electric Co. Ltd: 146,9 %,

- Phoenix Electric Co. Ltd: 97,3 %,

- Sigma Corporation: 123,1 %.

(32) Όσον αφορά τους εξαγωγείς οι οποίοι ούτε απήντησαν στο ερωτηματολόγιο της Επιτροπής ούτε γνωστοποίησαν τις απόψεις τους με άλλο τρόπο, το ντάμπινγκ καθορίστηκε με βάση τα διαθέσιμα γεγονότα σύμφωνα με τις διατάξεις του άρθρου 7 παράγραφος 7 στοιχείο β) του κανονισμού (ΕΟΚ) αριθ. 2423/88. Η Επιτροπή θεώρησε ότι τα αποτελέσματα της έρευνάς της αποτελούν την καταλληλότερη βάση για τον προσδιορισμό του περιθωρίου ντάμπινγκ και ότι θα δημιουργείτο ευκαιρία αποφυγής του δασμού εάν το περιθώριο ντάμπινγκ 146,9 % που προσδιορίστηκε σε σχέση με εξαγωγέα ο οποίος συνεργάστηκε κατά τη διαδικασία. Για τους λόγους αυτούς, θεωρείται εύλογο να χρησιμοποιηθεί αυτό το περιθώριο ντάμπινγκ γι' αυτή την ομάδα εξαγωγέων.

Ζ. ΖΗΜΙΑ

α) Η κοινοτική αγορά λαμπτήρων ΣΒΑ

(33) Η Επιτροπή, για τον υπολογισμό της κοινοτικής κατανάλωσης, έλαβε ως βάση τα αποτελέσματα της έρευνάς της, τα οποία δείχνουν τους ακριβείς αριθμούς όσον αφορά τις πωλήσεις των παραγωγών της Κοινότητας και των συνεργαζόμενων ιαπώνων εξαγωγέων. Επειδή δεν υπάρχουν χωριστά επίσημα στατιστικά στοιχεία για τους λαμπτήρες ΣΒΑ, θεωρήθηκε εύλογο ο αριθμός που υπολογίστηκε με τον τρόπο αυτό να αυξηθεί κατά 10 % προκειμένου να ληφθούν υπόψη οι εισαγωγές από χώρες εκτός από την Ιαπωνία και από τους ιάπωνες παραγωγούς/εξαγωγείς οι οποίοι δεν απήντησαν στο ερωτηματολόγιο της Επιτροπής. Βάσει αυτού, η κατανάλωση λαμπτήρων ΣΒΑ στην Κοινότητα αυξήθηκε από 5 400 000 τεμάχια το 1985 σε 22 200 000 τεμάχια κατά την περίοδο έρευνας, δηλαδή αύξηση πλέον του 300 %.

β) Όγκος και τμήμα της αγοράς των εισαγωγών που αποτελούν αντικείμενο ντάμπινγκ

(34) Μεταξύ του 1985 και της περιόδου έρευνας οι εισαγωγές λαμπτήρων ΣΒΑ από την Ιαπωνία αυξήθηκαν από 1 800 000 τεμάχια, δηλαδή αύξηση πλέον του 640 %. Όσον αφορά το τμήμα της αγοράς, το τμήμα της κοινοτικής αγοράς που καταλαμβάνουν οι ιάπωνες εξαγωγείς αυξήθηκε από 33 % το 1985 σε πλέον του 60 % κατά την περίοδο έρευνας.

γ) Όγκος και τμήμα της αγοράς των παραγωγών της Κοινότητας

(35) Οι πωλήσεις των κοινοτικών παραγωγών στην Κοινότητα αυξήθηκαν από 3 086 000 τεμάχια το 1985 σε 6 536 000 τεμάχια κατά την περίοδο έρευνας. Αυτό σημαίνει αύξηση πλέον του 110 % το ποσοστό δε αυτό πρέπει να συγκριθεί με τη θεαματική αύξηση των ιαπωνικών εισαγωγών που αναφέρονται ανωτέρω και με την αύξηση της κατανάλωσης στην Κοινότητα. Το τμήμα της κοινοτικής αγοράς που καταλαμβάνουν οι παραγωγοί της Κοινότητας μειώθηκε από 56 % το 1985 σε 29 % κατά την περίοδο έρευνας.

δ) Τιμές

(36) Η Επιτροπή εξέτασε την εξέλιξη των τιμών που εφαρμόζουν όλοι οι εν λόγω παραγωγοί της Κοινότητας και κατέληξε στο συμμπέρασμα ότι η διάβρωση του επιπέδου τιμών μεταξύ του 1985 και της περιόδου έρευνας ήταν 21 %.

(37) Όσον αφορά την εξέλιξη των τιμών των ιαπωνικών λαμπτήρων, διαπιστώθηκε ότι οι ιαπωνικές τιμές εξαγωγής, οι οποίες ήταν ήδη κατά πολύ χαμηλότερες των τιμών της κοινοτικής βιομηχανίας το 1985, μειώθηκαν, παρά τη διαφορά αυτή, περαιτέρω κατά 17,6 % από το 1985 μέχρι το τέλος της περιόδου έρευνας.

(38) Επιπλέον, η Επιτροπή εξέτασε κατά πόσον οι τιμές των ιαπώνων εξαγωγέων ήταν χαμηλότερες από τις τιμές των παραγωγών της Κοινότητας κατά την περίοδο έρευνας. Ορισμένοι εξαγωγείς ισχυρίστηκαν ότι για τη σύγκριση των τιμών πρέπει να γίνει προσαρμογή, προκειμένου να ληφθεί υπόψη το χαμηλότερο κόστος παραγωγής των ιαπώνων παραγωγών που δικαιολογεί, κατά την άποψή τους, τις χαμηλότερες τιμές. Η Επιτροπή δεν θα μπορούσε να αποδεχθεί αυτή την απαίτηση, δεδομένου ότι η ύπαρξη χαμηλότερων τιμών σε σχέση με τις τιμές των εισαγωγών εξαρτάται από τη διαφορά μεταξύ των τιμών που εφαρμόζονται στην κοινοτική αγορά, όπως προβλέπεται στο άρθρο 4 παράγραφος 2 στοιχείο β) του κανονισμού (ΕΟΚ) αριθ. 2423/88, και όχι από το σχετικό κόστος. Ωστόσο, η Επιτροπή συμφώνησε προσωρινά να προβεί σε προσαρμογή, για να ληφθεί υπόψη το γεγονός ότι οι παραγωγοί της Κοινότητας επωλούσαν κατ' εξοχήν σε εξουσιοδοτημένους πωλητές ενώ οι ιάπωνες εξαγωγείς επωλούσαν κατ' εξοχήν σε κατασκευαστές εξαρτημάτων και σε διανομείς. Η Επιτροπή καθόρισε προσωρινά την προσαρμογή αυτή με βάση τα διαθέσιμα στοιχεία όσον αφορά τα περιθώρια των εξουσιοδοτημένων πολιτών στον εμπορικό κλάδο.

(39) Βάσει αυτού, το ποσοστό κατά το οποίο οι ιάπωνες επωλούσαν σε τιμές χαμηλότερες από τις κοινοτικές τιμές ποικίλλει, ανάλογα με τον ενδιαφερόμενο εξαγωγέα, μεταξύ 26,6 και 31,9 %. Ο σταθμισμένος μέσος όρος όσον αφορά την τιμή πώλησης κάτω της κοινοτικής ανέρχεται σε 30,57 %.

ε) Άλλοι συναφείς οικονομικοί παράγοντες

i) Παραγωγή, παραγωγική ικανότητα, χρησιμοποίηση και αποθέματα

(40) Η Επιτροπή διαπίστωσε ότι η παραγωγή της κοινοτικής βιομηχανίας αυξήθηκε κατά 72 %, και ανήλθε από 5 086 000 τεμάχια το 1985, σε 8 739 000 τεμάχια κατά την περίοδο έρευνας. Η αύξηση της παραγωγικής ικανότητας και της χρησιμοποίησης της παραγωγικής ικανότητας ανήλθε περίπου σε 53 και 8 % αντίστοιχα κατά την ίδια περίοδο. Τα αποθέματα που κατέχει η κοινοτική βιομηχανία ανήλθαν από 928 000 τεμάχια το 1985 σε 2 215 000 τεμάχια τον Ιούνιο 1989.

(41) Η αύξηση της παραγωγής, της ικανότητας και της χρησιμοποίησης της ικανότητας πρέπει να συγκριθεί με την αύξηση της κατανάλωσης στην Κοινότητα, η οποία αυξήθηκε άνω του 300 %. Μολονότι ορισμένοι από τους εν λόγω κατασκευαστές, παρά τις χαμηλές τιμές και την περαιτέρω μείωση αυτών των τιμών στην αγορά, πραγματοποίησαν επενδύσεις για νέα παραγωγική ικανότητα προς κάλυψη της αυξανόμενης ζήτησης, δεν ήταν σε θέση να ακολουθήσουν την επέκταση της αγοράς και απώλεσαν σημαντικό τμήμα της αγοράς (βλέπε σημείο 35).

ii) Δυνατότητα πραγματοποιήσεως κέρδους

(42) Τρεις από τους εν λόγω παραγωγούς της Κοινότητας υπέστησαν συνεχείς απώλειες από το 1985, ενώ από το 1987 και μετά όλοι οι παραγωγοί αυτοί λειτουργούν με απώλειες. Αν και για ορισμένους παραγωγούς οι απώλειες περιορίστηκαν κάπως κατά την περίοδο έρευνας, η Επιτροπή είναι της γνώμης ότι οι συνεχείς απώλειες από το 1985, οι οποίες έφθασαν το 16 % κατά μέσο όρο κατά την περίοδο έρευνας, έχουν επηρεάσει σοβαρά τη βιωσιμότητα του σχετικού κλάδου της βιομηχανίας.

iii) Απασχόληση

(43) Ο αριθμός των απασχολουμένων στην κοινοτική βιομηχανία αυξήθηκε κατά 30 % από το 1985 μέχρι τον Ιούνιο 1989. Αυτή η αύξηση είναι μικρή σε σχέση με την ανάπτυξη της κοινοτικής αγοράς. Επιπλέον, το σύνολο των απασχολουμένων στη βιομηχανία λαμπτήρων ΣΒΑ αντιμετωπίζει σοβαρό κίνδυνο λόγω των συνεχιζόμενων απωλειών.

στ) Συμπεράσματα

(44) Η Επιτροπή προκειμένου να καθορίσει κατά πόσο ο σχετικός κλάδος της κοινοτικής βιομηχανίας υπέστη σοβαρή ζημία, έλαβε υπόψη τους ακόλουθους παράγοντες:

- οι εισαγωγές από την Ιαπωνία αυξήθηκαν με εξαιρετικά γρήγορο ρυθμό, συγκεκριμένα δε πλέον του 640 % μεταξύ του 1985 και της περιόδου έρευνας,

- ενώ η παραγωγή και οι πωλήσεις της κοινοτικής βιομηχανίας αυξήθηκαν από το 1985 μέχρι τα μέσα του 1989, η αύξηση αυτή δεν ακολούθησε τη σημαντική άνοδο της κατανάλωσης που διαπιστώθηκε κατά την ίδια χρονική περίοδο. Η αύξηση της κοινοτικής αγοράς κατά πλέον του 300 % έρχεται πράγματι σε αντίθεση με τη μείωση του τμήματος της αγοράς που καταλαμβάνουν οι παραγωγοί της Κοινότητας από 57 σε 29 %. Συγχρόνως, τα αποθέματα των παραγωγών της Κοινότητας αυξήθηκαν σημαντικά,

- από το 1985, οι τιμές πώλησης της παραγωγής της Κοινότητας επηρεάστηκαν λόγω της σημαντικής ύφεσης, πραγματοποιήθηκαν δε πωλήσεις σε τιμές κάτω του κόστους παραγωγής και διαπιστώθηκαν συνεχείς οικονομικές απώλειες. Διαπιστώθηκε επίσης ότι πραγματοποιούνταν πωλήσεις σε τιμές χαμηλότερες από τις κοινοτικές κατά την περίοδο έρευνας,

- είναι φανερή η επίπτωση της προαναφερόμενης μείωσης του τμήματος της αγοράς σε μιαν υπό ανάπτυξη αγορά, επειδή δεν υπάρχουν σημαντικές οικονομίες κλίμακας.

(45) Η Επιτροπή, λόγω της προαναφερόμενης απώλειας τμήματος της αγοράς, της ύφεσης των τιμών και των συνεχών οικονομικών απωλειών επί πολλά έτη, κατέληξε στο συμπέρασμα ότι, για το σκοπό των προσωρινών της συμπερασμάτων, η κοινοτική βιομηχανία έχει υποστεί σοβαρή ζημία κατά την έννοια του άρθρου 4 παράγραφος 1 του κανονισμού (ΕΟΚ) αριθ. 2423/88.

Η. ΑΙΤΙΩΔΗΣ ΣΥΝΑΦΕΙΑ

α) Συνέπειες των εισαγωγών που αποτελούν αντικείμενο ντάμπινγκ

(46) Η Επιτροπή, εξετάζοντας σε ποιο βαθμό η σημαντική ζημία την οποία υπέστη η κοινοτική βιομηχανία λαμπτήρων ΣΒΑ οφειλόταν στις συνέπειες της πρακτικής ντάμπινγκ που περιγράφεται ανωτέρω, διαπίστωσε ότι η απώλεια του τμήματος της αγοράς, από την κοινοτική βιομηχανία, συνέπιπτε απολύτως τόσο από άποψη χρόνου όσο και σαν ποσοστό, με την αύξηση του τμήματος της αγοράς που καταλαμβάνουν οι ιάπωνες εξαγωγείς. Λαμβάνοντας υπόψη ορισμένους μόνο και σχετικά ασήμαντους προμηθευτές παρόντες στην αγορά κατά την περίοδο έρευνας, οι ιάπωνες εξαγωγείς κατέλαβαν σχεδόν το ίδιο ακριβώς τμήμα της αγοράς το οποίο απώλεσε η κοινοτική βιομηχανία, δηλαδή περίπου 28 %.

(47) Η πτώση των τιμών εξαγωγής, οι οποίες ήταν ήδη χαμηλότερες από τις τιμές της κοινοτικής βιομηχανίας από το 1985, επέφερε συνεχή συρρίκνωση των τιμών των λαμπτήρων ΣΒΑ στην Κοινότητα. Εξαιτίας αυτού, η κοινοτική βιομηχανία μείωσε τις τιμές της σε επίπεδα κάτω του κόστους της αγοράς παραγωγής. Παρόλα αυτά, η κοινοτική βιομηχανία απώλεσε σημαντικό τμήμα της αγοράς, αυξήθηκε το κόστος παραγωγής της, στερήθηκε τη δυνατότητα της πραγματοποίησης οικονομιών κλίμακας και, ως εκ τούτου, υπέστη σημαντικές οικονομικές απώλειες. Συνεπώς, η Επιτροπή είναι της γνώμης ότι η σημαντική ζημία την οποία υπέστη η κοινοτική βιομηχανία έχει άμεση σχέση με τις πωλήσεις των ιαπώνων εξαγωγέων στην Κοινότητα, σε τιμές που αποτελούν αντικείμενο πρακτικής ντάμπινγκ.

β) Συνέπειες άλλων παραγόντων

(48) Οι ιάπωνες παραγωγοί/εξαγωγείς ισχυρίστηκαν ότι άλλες τρίτες χώρες, κυρίως η Λαϊκή Δημοκρατία της Κίνας, πίεσαν σημαντικά τις τιμές κατά την περίοδο της έρευνας, καθορίζοντας τιμές χαμηλότερες από αυτές των ιαπωνικών εισαγωγών. Οι εν λόγω εξαγωγείς παρουσίασαν μόνον ένα καθορισμό τιμών από έναν κινέζο εξαγωγέα, που συνέπιπτε με την περίοδο έρευνας. Οι τιμές που αναφέρονταν σ' αυτόν τον καθορισμό δεν ήσαν χαμηλότερες από τις τιμές που εφαρμόζουν οι ιάπωνες εξαγωγείς. Παρά το γεγονός ότι δεν υπάρχουν διαθέσιμα στοιχεία για το κατά πόσον η προσφορά αυτή προκάλεσε την πραγματοποίηση πωλήσεων, δεν αρκεί σε καμία περίπτωση να συναχθεί το συμπέρασμα ότι θα προκαλείτο πτώση των τιμών. Ζητήθηκε από την κοινοτική βιομηχανία να σχολιάσει τον ισχυρισμό αυτό, ότι δηλαδή οι κινέζοι εξαγωγείς πίεσαν τις τιμές προς τα κάτω. Η κοινοτική βιομηχανία ανέφερε ότι, σύμφωνα με όσα γνωρίζει, δεν πραγματοποιήθηκαν σημαντικές πωλήσεις κινεζικών λαμπτήρων ΣΒΑ. Συνεπώς, η Επιτροπή δεν θεωρεί ότι οι κινεζικές εξαγωγές αποτελούν παράγοντα αρνητικό για την κοινοτική βιομηχανία μέχρι το τέλος της περιόδου έρευνας.

(49) Ορισμένοι εξαγωγείς προέβαλαν το επιχείρημα ότι η ζημία δεν προκλήθηκε από το ντάμπινγκ αλλά μόνο λόγω της μεγαλύτερης παραγωγικότητας των ιαπώνων εξαγωγέων, και υποστήριξαν ότι πρέπει να ληφθεί πλήρως υπόψη το ιαπωνικό παραγωγικό πλεονέκτημα των εξαγωγέων αυτών. Επίσης, ισχυρίστηκαν ότι υπήρχαν διαφορές ως προς την τεχνολογία κατασκευής μεταξύ των λαμπτήρων ΣΒΑ που παράγονται στην Κοινότητα και εκείνων που παράγονται στην Ιαπωνία. Διατυπώθηκε επίσης η παρατήρηση ότι η κοινοτική βιομηχανία δεν παράγει επαρκείς ποσότητες για να επιτύχει το ελάχιστο κόστος, πράγμα το οποίο συμβαίνει με τους ιάπωνες παραγωγούς οι οποίοι επωφελούνται οικονομιών κλίμακας. Ισχυρίστηκαν εξάλλου, ότι αγόρασαν πρώτες ύλες σε πολύ χαμηλότερες τιμές λόγω των μεγαλύτερων αγοραζόμενων ποσοτήτων. Επιπλέον, το κόστος εργασίας ήταν πολύ χαμηλότερο από το ανάλογο κόστος στην Κοινότητα επειδή, κατά τους ισχυρισμούς, ο αυτοματισμός είναι περισσότερο διαδεδομένος.

(50) Η Επιτροπή διαφωνεί μ' αυτή την άποψη. Τα πλεονεκτήματα κόστους ενός εξαγωγέα είναι σχετικά με μια διαδικασία αντιντάμπινγκ μόνον στην έκταση που αυτά απεικονίζονται, χωρίς διάκριση, σε τιμές εξαγωωγής καθώς επίσης και σε εγχώριες τιμές. Αυτό δεν συμβαίνει στη συγκεκριμένη περίπτωση. Επιπλέον, σύμφωνα με τον ισχυρισμό, το κόστος κατασκευής των ιαπώνων εξαγωγέων ήταν χαμηλότερο και επηρεαζόταν άμεσα και έμμεσα από τις οικονομίες κλίμακας, οι οποίες οφείλονταν στις μεγάλες ποσότητες που εξήχθησαν στην Κοινότητα. Διαπιστώθηκε ότι οι εξαγωγές αυτές πωλήθηκαν σε τιμές ντάμπινγκ κατά την περίοδο έρευνας. Συνεπώς, κατά την άποψη της Επιτροπής, τα πλεονεκτήματα ως προς το κόστος των ιαπώνων εξαγωγέων οφείλονται άμεσα στις πρακτικές ντάμπινγκ.

(51) Στο πλαίσιο της έρευνας δεν αποκαλύφθησαν παράγοντες άλλοι εκτός από τις εισαγωγές που αποτελούσαν αντικείμενο ντάμπινγκ, οι οποίες προκάλεσαν σημαντική ζημία στην κοινοτική βιομηχανία. Βάσει όλων αυτών των στοιχείων, η Επιτροπή καθόρισε ότι οι συνέπειες των εισαγωγών λαμπτήρων ΣΒΑ καταγωγής Ιαπωνίας, που αποτελούν αντικείμενο ντάμπινγκ, λαμβανόμενες χωριστά, πρέπει να θεωρηθεί ότι προκαλούν σημαντική ζημία στο σχετικό κλάδο της κοινοτικής βιομηχανίας.

Θ. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ

α) Γενικές παρατηρήσεις

(52) Οι δασμοί αντιντάμπινγκ επιβάλλονται για την κατάργηση των πρακτικών ντάμπινγκ οι οποίες προκαλούν ζημία σε σχετικό κλάδο της κοινοτικής βιομηχανίας και προκειμένου να αποκατασταθεί μια κατάσταση ανταγωνισμού στην κοινοτική αγορά. Αναμφίβολα αυτό είναι προς το γενικό συμφέρον της Κοινότητας.

(53) Η επιβολή δασμών αντιντάμπινγκ είναι δυνατόν να οδηγήσει σε αύξηση των τιμών εξαγωγής από την Ιαπωνία, μόνο κατά το ποσό που θεωρείται αναγκαίο προκειμένου να αντιμετωπιστούν οι επιβλαβείς συνέπειες του ντάμπινγκ. Επειδή η ζήτηση λαμπτήρων ΣΒΑ στην Κοινότητα υπερβαίνει την υπάρχουσα παραγωγική ικανότητα της κοινοτικής βιομηχανίας, υπάρχουν σημαντικές δυνατότητες για τις εισαγωγές από τρίτες χώρες. Συνεπώς, η αποκατάσταση θεμιτών συνθηκών αγοράς δεν θα έχει ως συνέπεια τον αποκλεισμό των εξωτερικού ανταγωνισμού στην αγορά αυτή.

(54) Η Επιτροπή εξέτασε επίσης τις συνέπειες, λόγω της επιβολής δασμών αντιντάμπινγκ στις εισαγωγές λαμπτήρων ΣΒΑ από την Ιαπωνία, επί των συγκεκριμένων συμφερόντων της κοινοτικής βιομηχανίας και άλλων ενδιαφερόμενων μερών, συμπεριλαμβανομένων των καταναλωτών.

β) Συμφέροντα της κοινοτικής βιομηχανίας

(55) Η Επιτροπή είναι της γνώμης ότι απειλείται η επιβίωση της βιομηχανίας εξαιτίας της απώλειας σημαντικού τμήματος της αγοράς και του περιορισμού της δυνατότητας πραγματοποίησης κέρδους, εκτός εάν ληφθούν μέτρα για να προστατευθεί η βιομηχανία αυτή από τις εισαγωγές που αποτελούν αντικείμενο πρακτικής ντάμπινγκ, οι οποίες προκάλεσαν τη σημαντική ζημία. Το κλείσιμο εγκαταστάσεων αυτού του κλάδου της βιομηχανίας θα οδηγήσει στην απώλεια πολλών εκατοντάδων θέσεων απασχόλησης.

(56) Πρέπει επίσης να ληφθεί υπόψη το γεγονός ότι οι λαμπτήρες ΣΒΑ εντάσσονται σε σειρά προϊόντων φωτισμού. Από την έρευνα διαπιστώθηκε ότι οι ιάπωνες εξαγωγείς ήταν σε θέση να καταλάβουν, σε σύντομο χρονικό διάστημα, εξέχουσα θέση στο τμήμα της αγοράς λαμπτήρων αλογόνων, επειδή εξήγαγαν τεράστιες ποσότητες σε τιμές ντάμπινγκ. Η θέση αυτή μπορεί να χρησιμοποιηθεί προκειμένου να διεισδύσουν σε άλλα τμήματα της βιομηχανίας φωτισμού, η οποία καθίσταται ως εκ τούτου περισσότερο ευάλωτη σε άλλους τομείς. Μια τέτοια εξέλιξη θα είχε ως αποτέλεσμα την επέκταση της ζημίας που έχει ήδη διαπιστωθεί για τους λαμπτήρες ΣΒΑ, με περαιτέρω αναπόφευκτες αρνητικές συνέπειες όσον αφορά την οικονομική απόδοση και την απασχόληση στη βιομηχανία ειδών φωτισμού σαν σύνολο.

(57) Μόλις αποκατασταθούν συνθήκες θεμιτού ανταγωνισμού, η κοινοτική βιομηχανία θα είναι σε θέση να επανακτήσει το τμήμα της αγοράς στην Κοινότητα και επομένως να επωφεληθεί από τις ίδιες οικονομίες κλίμακας όπως και οι ιάπωνες εξαγωγείς και να καταστεί περισσότερο ανταγωνιστική. Εφόσον η απόδοση των επενδύσεων παραμένει αρνητική, δεν υπάρχει πιθανότητα η κοινοτική βιομηχανία να αυξήσει τις προσπάθειές της στον τομέα εμπορίας ή να προβεί σε νέες επενδύσεις που απαιτούνται για να περιορισθεί το κόστος κατασκευής, εκτός εάν ληφθούν μέτρα για να εξασφαλισθεί η προστασία από αυτές τις αθέμιτες εμπορικές πρακτικές. Συνεπώς, η Επιτροπή θεώρησε αναγκαίο και προς το συμφέρον της Επιτροπής να εξασφαλίσει τη βιωσιμότητα της κοινοτικής βιομηχανίας λαμπτήρων ΣΒΑ.

γ) Συμφέροντα των άλλων μερών

(58) Η Επιτροπή δεν έλαβε παρατηρήσεις από τελικούς χρήστες ούτε από κατασκευαστές εξαρτημάτων στην Κοινότητα. Ωστόσο, ορισμένοι εξαγωγείς προέβαλαν το επιχείρημα ότι τα μέτρα αντιντάμπινγκ οδηγούν σε σημαντική αύξηση των τιμών για τον καταναλωτή, αυξάνουν το κόστος και θίγουν την ανταγωνιστικότητα των κατασκευαστών εξαρτημάτων στην Κοινότητα, οι οποίοι ενσωματώνουν λαμπτήρες ΣΒΑ στα εξαρτήματα τα οποία παράγουν.

(59) Οι ιάπωνες εξαγωγείς ακτέκτησαν 60 % της κοινοτικής αγοράς σε σχετικά σύντομη χρονική περίοδο, ακολουθώντας πρακτική ντάμπινγκ. Αν δεν ληφθούν μέτρα, η τάση αυτή ενδέχεται να συνεχιστεί και είναι σχεδόν βέβαιο ότι θα εξαφανίσει την κοινοτική βιομηχανία. Μολονότι χαμηλές τιμές συμφέρουν τον καταναλωτή, μελλοντικά δεν πρόκειται να επωφελείται πλέον, στην περίπτωση που η κοινοτική αγορά λαμπτήρων ΣΒΑ προμηθεύεται μόνον από μία και μοναδική πηγή, η οποία, ως εκ τούτου περιορίζει τον ανταγωνισμό και οδηγεί, ενδεχομένως, μεσοπρόθεσμα και μακροπρόθεσμα, σε υψηλές τιμές. Αφετέρου, αν εξασφαλισθεί δίκαιος ανταγωνισμός, υπάρχει δυνατότητα γενικής μείωσης των τιμών.

(60) Όσον αφορά τα συμφέροντα των κατασκευαστών εξαρτημάτων στην Κοινότητα, παρά το γεγονός ότι δεν προσκομίστηκαν αποδεικτικά στοιχεία από τους εξαγωγείς που να αποδεικνύουν ότι το κόστος των λαμπτήρων ΣΒΑ αντιπροσωπεύει σημαντικό τμήμα του κόστους του εξαρτήματος στο οποίο ενσωματώνεται ο λαμπτήρας, η Επιτροπή πιστεύει ότι οι κατασκευαστές εξαρτημάτων, ως καταναλωτές λαμπτήρων ΣΒΑ, εξυπηρετούνται εξίσου με την κατάργηση αθέμιτων πρακτικών.

δ) Άλλες παρατηρήσεις

(61) Ορισμένοι εξαγωγείς προέβαλαν επίσης το επιχείρημα ότι δεν είναι προς το συμφέρον της Κοινότητας να αναληφθεί δράση κατά των ιαπωνικών εισαγωγών, επειδή είναι δυνατόν οι κινεζικές εισαγωγές να αντικαταστήσουν τις ιαπωνικές εισαγωγές. Ισχυρίσθηκαν ότι τα μέτρα δεν θα ωφελήσουν συνεπώς τους παραγωγούς της Κοινότητας, ενδέχεται δε να τους ζημιώσουν και να αποτελέσουν διάκριση κατά των ιαπώνων εισαγωγέων.

(62) Όπως εξηγείται στο σημείο 47, η Επιτροπή δεν έλαβε στοιχεία που να αποδεικνύουν ότι οι κινέζικες εισαγωγές στην Κοινότητα ήσαν σημαντικές πριν από τη λήξη της περιόδου έρευνας. Τα αποδεικτικά στοιχεία που υπέβαλαν οι εξαγωγείς για την περίοδο που έπεται της περιόδου έρευνας περιελάμβαναν ένα τιμολόγιο και δύο καθορισμούς τιμών για λαμπτήρες ΣΒΑ καταγωγής Κίνας, σύμφωνα με τα οποία οι τιμές ήταν χαμηλότερες από τις τιμές των ιαπωνικών εισαγωγών. Η Επιτροπή θεωρεί ότι ο ισχυρισμός αυτός δεν συνοδευόταν από επαρκεί αποδεικτικά στοιχεία και υπάρχει ακόμη ανάγκη να ληφθούν μέτρα για την προστασία της κοινοτικής βιομηχανίας καθώς επίσης και του παραγωγού/εξαγωγέα από κάθε τρίτη χώρα, εφόσον δεν πωλούν στην κοινοτική αγορά σε τιμές ντάμπινγκ.

Εάν στη συνέχεια αποδειχθεί ότι οι κινεζικές εξαγωγές στην Κοινότητα είχαν πράγματι γίνει σε τιμές ντάμπινγκ και προκάλεσαν σημαντική ζημία στην κοινοτική βιομηχανία, η Επιτροπή πρέπει να εξετάσει εάν απαιτείται να ληφθούν μέτρα. Προς το παρόν, επειδή υπάρχει αβεβαιότητα, δεν χρειάζεται η Επιτροπή να προβεί σε κάποια ενέργεια.

ε) Συμπέρασμα

(63) Η Επιτροπή, αφού εξέτασε τα διάφορα επιχειρήματα των εξαγωγέων, θεωρεί ότι είναι προς το γενικό συμφέρον της Κοινότητας να εξαλειφθούν οι επιβλαβείς συνέπειες των εισαγωγών που αποτελούν αντικείμενο ντάμπινγκ και ότι τα ευεργετήματα από την προστασία αυτή είναι σαφώς πολύ περισσότερα από κάθε βραχυπρόθεσμη συνέπεια, κυρίως επί της τιμής.

Ι. ΔΑΣΜΟΣ

(64) Προκειμένου να παύσει να υφίσταται η ζημία που προκλήθηκε στην κοινοτική βιομηχανία, και ειδικότερα για να καταστεί αποδοτική το ταχύτερο δυνατόν ώστε να εξασφαλισθεί η επιβίωσή της θεωρείται ότι τα μέτρα που έχουν ληφθεί πρέπει να διευκολύνουν την εν λόγω βιομηχανία να επιτύχει ένα ελάχιστο κέρδος καθώς και τις οικονομίες κλίμακος τις οποίες έχει στερηθεί λόγω των συνεπειών των εισαγωγών σε τιμές ντάμπινγκ.

(65) Κατά συνέπεια, είναι ουσιαστικό το γεγονός ότι οι προσωρινοί δασμοί που θα επιβληθούν πρέπει να καλύπτουν τη διαφορά μεταξύ των τιμών των ιαπωνικών ΣΒΑ λαμπτήρων και της ελάχιστης τιμής που απαιτείται για την κοινοτική βιομηχανία να καλύψει το κόστος και να πραγματοποιήσει εύλογο κέρδος.

(66) Δεδομένης της κατάστασης στην οποία βρίσκεται η εν λόγω βιομηχανία και για να καταλήξει στον προσωρινό προσδιορισμό, η Επιτροπή πιστεύει ότι η κατάλληλη ετήσια απόδοση, βάσει του συνήθους ποσοστού κέρδους της βιομηχανίας αυτής και της ανάγκης επενδύσεων που οδηγούν σε ισόρροπη μακροπρόθεσμη ανάπτυξη, πρέπει να ανέρχεται σε 10 % του κύκλου εργασιών πριν την επιβολή φόρου. Βάσει αυτού και λαμβάνοντας υπόψη τις παρατηρήσεις, όσον αφορά τη δυνατότητα σύγκρισης τιμών, όπως αναφέρεται στο σημείο 38, η Επιτροπή καθόρισε ελάχιστη τιμή, με την οποία συγκρίθηκε ο σταθμισμένος μέσος όρος των τιμών εισαγωγής κάθε ιάπωνα εξαγωγέα.

(67) Για τον καθορισμό του επιπέδου του δασμού, οι διαφορές των τιμών όπως διαπιστώθηκαν, εκφράσθηκαν ως ποσοστό του σταθμισμένου μέσου όρου της αξίας cif. Από τον υπολογισμό αυτό προκύπτουν οι ακόλουθοι προσωρινοί δασμοί αντιντάμπινγκ που επιβάλονται σε κάθε εξαγωγέα προκειμένου να παύσει να προκαλείται ζημία:

- Iwasaki 71,7 %,

- Phoenix 84,2 %,

- Sigma 85,4 %.

(68) Επειδή τα περιθώρια ντάμπινγκ που διαπιστώθηκαν για όλους τους εν λόγω εξαγωγείς υπερβαίνουν το επίπεδο ζημίας, οι ανωτέρω δασμοί επιβάλλονται σύμφωνα με το άρθρο 13 παράγραφος 3 του κανονισμού (ΕΟΚ) αριθ. 2423/88.

(69) Για τις εταιρείες εκείνες τις οποίες ούτε απήντησαν στο ερωτηματολόγιο της Επιτροπής ούτε γνωστοποίησαν τις απόψεις τους με άλλο τρόπο, η Επιτροπή πιστεύει ότι πρέπει να επιβληθεί ο υψηλότερος δασμός που έχει υπολογιστεί, δηλαδή 85,4 %. Πραγματικά, θα αποτελούσε επιβράβευση της άρνησης συνεργασίας ο υπολογισμός των δασμών γι' αυτούς τους παραγωγούς/εξαγωγείς σε επίπεδο χαμηλότερο από τον υψηλότερο δασμό αντιντάμπινγκ που έχει καθοριστεί.

(70) Πρέπει να καθοριστεί χρονική περίοδος κατά την οποία τα ενδιαφερόμενα μέρη μπορούν να γνωστοποιήσουν τις απόψεις τους και να ζητήσουν ακρόαση. Επιπλέον αναφέρεται ότι όλες οι διαπιστώσεις, για τους σκοπούς του παρόντος κανονισμού, είναι προσωρινές και μπορεί να αναθεωρηθούν για τους σκοπούς του οριστικού δασμού που ενδέχεται να προτείνει η Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται προσωρινός δασμός αντιντάμπινγκ ύψους 85,4 % της καθαρής τιμής ελεύθερο στα κοινοτικά σύνορα πριν από την επιβολή δασμού, στις εισαγωγές σωληνωτών λαμπτήρων βολφραμίου-αλογόνων, που υπάγονται στον κωδικό ΣΟ ex 8539 21 91 (κωδικός Taric 8539 2191 91), καταγωγής Ιαπωνίας, (συμπληρωματικός κωδικός Taric 8462).

2. Το ποσοστό του δασμού για τα προϊόντα που κατασκευάζουν οι ακόλουθες βιομηχανίες καθορίζονται ως εξής:

- Iwasaki Electric Co. Ltd: 71,7 (συμπληρωματικός κωδικός Taric 8640),

- Phoenix Electric Co. Ltd: 84,2 (συμπληρωματικός κωδικός Taric 8641).

3. Ο δασμός που αναφέρεται στις παραγράφους 1 και 2 επιβάλλεται μόνο σε σωληνωτούς λαμπτήρες βολφραμίου-αλογόνων άνω των 100 Volt, 100 Watt ή περισσότερο, με διπλούς κάλυκες R7s του τύπου που χρησιμοποιείται για φωτισμό.

4. Εφαρμόζονται οι διατάξεις που ισχύουν για τους τελωνειακούς δασμούς.

5. Η θέση σε ελεύθερη κυκλοφορία στην Κοινότητα, των προϊόντων που αναφέρονται στις παραγράφους 1 και 3 υπόκειται σε παροχή εγγύησης, ισοδύναμης προς το ποσό του προσωρινού δασμού.

Άρθρο 2

Με την επιφύλαξη του άρθρου 7 παράγραφος 4 στοιχείο β) του κανονισμού (ΕΟΚ) αριθ. 2423/88, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός προθεσμίας ενός μηνός από την έναρξη ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των άρθρων 11, 12 και 13 του κανονισμού (ΕΟΚ) αριθ. 2423/88, το άρθρο 1 του παρόντος κανονισμού εφαρμόζεται για περίοδο τεσσάρων μηνών, εκτός εάν το Συμβούλιο θεσπίσει οριστικά μέτρα πριν από τη λήξη της περιόδου αυτής. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Ιουλίου 1990.

Για την Επιτροπή

Frans ANDRIESSEN

Αντιπρόεδρος